Thuso!

Ndi tea u vhala hani Bivhili?

Mulaedza wa khwiṋesa une vha nga u wanat!

Bivhili ndi mini nahone ndi ngani ndi tshi tea u i vhala?

Bivhili ndu bugu ya Mudzimu ine a amba na riṋe ngayo. Ri tea u thetshelesa ipfi ḽawe na u guda zwinzhi nga ha uri u ṱoḓa ri tshi tshilisa hani. Ngauri ipfi ḽa Mudzimu ḽi a tshila, ḽi na maanḓa a u ri shandukisa.

Zwi amba uri u vhala Bivhili zwi a shandukisa vhutshilo hanga? Hone Bivhili i amba nga ha mini?

Bivhili ndi bugu ya ḓivhazwakale, ya mulayo nahone yo ḓalaho nganetshelo, ngudo dza vhutshilo na maipfi a khuthadzaho. Hone-ha, kha zwoṱhe ndi bugu ya mafhungo a lufuno lwa Mudzimu kha nṋe na vhone.

Yone ndi bugu khulwane vhukuma. Ndi nga thoma ngafhi?

Naho Bivhili i tshi nga ḓi vha i bugu khulwanesa ine vha nga i vhala, fhedzi ndi ṱhanganelano ya dzibugu. Hu na bugu dza 66 dzo fhelela dzoṱhe.

Vhutshiloni hanga hoṱhe a thi nga ḓo vhuya nda vuwa ndo kona u vhala bugu nngafho!

Kha vha dzike! Vha humbule nga hayo sa laiburari ya dzibugu hune vha nanga bugu nthihi fhedzi ine vha ṱoḓa u i vhala. A vha tou tea u vhala bugu dzoṱhe nga luthihi. Vha nga vhala ndima dzi si gathi kana vese dza bugu nga luthihi.

Hone arali ndi sa i pfesesi?

Vha songo ṱavhanya u ṅala. Nganetshelo ndi yone ya khwiṋe musi vha tshi thoma! Vha ḓo pfa vho mangala uri mathina a zwi konḓi.

ZWO LUGA! Kha ri lingedze!

Kha ri thome nga nganetshelo ya mutukana we a shavha hayani *Lukasi ^15:°11-14a.

Ṅwana o xelaho
¹¹ Yesu a dovha a ri, “Ho vhuya ha vha na muṅwe munna we a vha e na vhana vhavhili vha vhatuka. ¹² 12Murathu a amba nae a ri, ‘Muṋe wanga, nṋe nga vha mphe mukovhe wanga wa thundu.’ Ndi hone uyo munna a tshi kovhekanya vhana vhawe thundu yawe. ¹³ 13Hu sa athu fhela maḓuvha manzhi murathu a rengisa thundu yawe a dzhia tshelede a ṱuwa. A ya shangoni ḽa kule-kule, a tambisa tshelede yawe nga vhuhwarahwara. ¹⁴ Iḽa tshelede yo no fhela.”

Zwino, ha bvelela mini?

Izwo vha tea u tou zwi wanulusa vhone vhaṋe! Kha vha vhale *Lukasi ^15:°11-32.

Ndi ḓo tea u tou zwi itisa hani zwenezwo? A thi ḓivhi na uri ndi thome ngafhi!

Kha vha tevhedze ndaela kha khethekanyo ya “Tsumbanḓila ya Bivhili”.

Zwi a konda? A thi athu u vhuya nda zwi ita.

Zwi tou nga sa u guda u tshova baisigira! Vha saathu na u zwi limuwa vha vha vho no dzhena nḓilani. Zwenezwo kha vha vule Bivhili yavho ri mbo ḓi thoma!

Kha vha ḓilugise, vha ḓi dzudzanye, vha mbo ḓi thoma u vhala!

Tsumbanḓila ya Bivhili

U enda na Bivhili zwi katela *bugu, ^ndima, na °vese. Nḓila i leluwesaho ya u guda, ndi u lingedza u wana tsumbo yo imaho ngauri: kha ri wane *Lukasi ^15:°11-32.

Hoo! Muvhala u ita uri zwi leluwe vhukuma!

Kha vha sedze zwiga * ^ ° kha tshikirini tsha muvhala mutswu na mutshena.

Vha humbule, hu na Thestamennde Ndala na Thestamennde Ntswa.

Ḽiga ḽa 1:

Kha vha sedze zwi re ngomu kha siaṱari mathomoni a Bivhili yavho. Kha vha sedze *Lukasi! I kha Thestamennde Ntswa. Zwino kha vha vule kha siaṱari ḽone.

Vho ḽi wana!

Ḽiga ḽa 2:

Kha vha wane nomboro ya ndima – nomboro khulwane mathomoni a khethekanyo iṅwe na iṅwe. Kha vha vule masiaṱari u swika vha tshi wana ^Ndima ya 15.

Ndo i wana! Ndi tea u ita mini zwino?

Ḽiga ḽa 3:

Vha khou kona u vhona nomboro ṱhukhu kha mutala muṅwe na muṅwe wa ḽiṅwalo?

Ee, ndo i wana!

Nomboro idzi dzi sumbedza dzivese. Kha tsumbo iyi, ri khou ṱoḓa u vhala °vese ya 14. Kha vha vhale u swika vha tshi swika kha °vese ya 32. Kha vha dzhie tshifhinga tshavho!

Zwo luga! Ndo fhedza! Houḽa mukomana wawe u nkhumbudza khaladzi anga! U a dina ...

Vha khou ṱoḓa u wana mini zwino?

Zwo luga! Zwino ndi wana ngafhi “Khotsi ashu wa ṱaḓulu”?

U wana “Thabelo ya Murena” kha vha sedze *Matiosi kha zwi re ngomu. Ndi bugu ya u thoma kha Thestamennde Ntswa. Zwino kha vha sedze nomboro khulwane ^6.
Vha wane nomboro ṱhukhu u bva kha °9-13.
Khezwo vho i wana!

A zwi ngo vhuya zwa konḓa!

Zwino ngauri vho phasa ndingo idzi mbili nga ṋaledzi, vha tea u kona u wana na u vhala huṅwe na huṅwe kha Bivhili. Vha ite nḓowenḓowe nga u sedza vese dzoṱhe dzi re kha nyendedzi iyi!

Zwo luga! Ndi thoma ngafhi?

Vha khou ṱoḓa u ḓivha uri zwo thoma ngafhi zwoṱhe? Kha vha vhale ndima tharu dza u thoma dza bugu ya Genesi. Ndi bugu ya u thoma ya Bivhili nahone i kha Thestamennde Ndala. Vha thome kha Ndima ya ^1 vese ya °1 vha bvelephanḓa u swika kha Ndima ya ^3.

Afha ndi hone he Adamu na Efa vha ṱangana na ṋowa?

Ee, fhedzi vha nga vhala nga hazwo na zwiṅwe zwinzhi kha ndima idzi.

Hone arali ndi khou ṱoḓa u endedzwa na u khuthadzwa?

Kha vha lingedze Dziphisalema. Vha nga ḓi ḓivha dziṅwe dzo ḓoweleesaho, dzi nga ho sa *Phisalema ^23 na *Phisalema ^121.

Ndi a ḓivha “Muṋe washu Mulisa washu …”!!!

Ndi zwavhuḓi! Kha vha vhale dziṅwe hafhu.

Sa dzifhio?

Arali vha khou ṱoda u ḓivha zwinzhi nga ha vhutshilo ha Yesu na vhafunziwa vhawe, kha vha thome nga bugu ya Lukasi.

Bugu nṋa dza u thoma dza Thestamennde Ntswa dzi pfi bugu dza Gosipele. Hedzi bugu dzi amba nga ha mafhungo a vhutshilo ha Yesu fhano shangoni u bva mathomoni u swika magumoni.

Ayo ndi mafhungo avhuḓi!

Ngoho! Ndi zwine “Gosipele” ya amba! Kha ri thome nga bugu ya Lukasi. Iyi bugu i ri vhudza nga ha mafhungo a vhutshilo ha Yesu fhano shangoni: uri o fhodza hani vhathu, zwe a vha funza nga ha muvhuso wa Mudzimu zwa fhelela nga u vhambiwa, u vuwa hawe vhafuni na u gonya ṱaḓulu.

Fhedzi ndi khou ṱoḓa u ḓivha zwe Yesu a amba!

Kha vha vhale *Matiosi Ndima ya ^5, ^6 na ^7. Kha idzi ndima Yesu u vhudza vhathu uri vha tshile hani na u fara vhaṅwe vhathu khathihi na u vha na kusedzele kwavhuḓi kha vhutshilo. Bugu dza Matiosi, Marikosi na Johanisi na dzone dzi ri vhudza nga ha vhutshilo ha Yesu fhano shangoni.

Zwino Bivhili i nthusa nga mini kha vhutshilo hanga ha ḓuvha na ḓuvha?

Bivhili ndi luṅwalo lwa lufuno lwa Mudzimu kha riṋe! Kha vha shumise zwikili zwavho zwa u i sedzulusa uri vha wane notsi dza lufuno kha Bivhili.

*Phisalema ^36:°5-9 - Kha vha vhale nga ha vhuḓi ha Mudzimu.
*Phisalema ^139:°15-16 - Vho tou sikiwa nga zwanḓa zwa Mudzimu!
*Vharoma ^8:°38 - Mudzimu ha ri litshedzelii!
*1 Johanisi ^4:°19 - Hafhu ri tshi funa vhaṅwe ndi nge Mudzimu a thoma u ri funa.

Vha a zwi ḓivha uri Bivhili i nga sa zwiḽiwa zwa muya?

Hani?

Kha vha vhale *Johanisi ^6:°35.
Vha a kona u humbula zwiḽiwa zwoṱhe zwe vha ḽa u bva tshe vha vha hone?

Ndi miswaswo!

Fhedzi arali vha sa wana zwiḽiwa ḓuvha na ḓuvha vha nga si aluwe vhe na maanḓa na mutakalo. Zwo tou ralo na kha Bivhili. Vha nga si kone u humbula zwoṱhe zwe vha pfa na u vhala kha Ipfi. Fhedzi muya wavho wo vha u tshi ḓo vha u khou ḽa mini arali wo vha wo dzimiwa Ipfi ḽa Mudzimu?

Fhedzi, hafhu Bivhili i tshi nga yo ḓala nga milayo? Zwino hu itea mini arali nda i pfuka?

Vha a ḓivha uri u tevhedza milayo ye ra fhiwa Bivhilini zwi tou nga sa u tamba mutambo?

Vha khou amba sa bola ya milenzhe na netibolo?

Milayo a yo ngo vhetshelwa u thusa muthu fhedzi, hone yo vhetshelwa u vha tsireledza khathihi na u vha endedza. Mudzimu o ri ṋea milayo uri ri dzule ro tsireledzea na u ri sumbedza uri ri tshile hani. Kha vha sedze kha *Ekisoda ^20:°3-17 vha tshi khou shumisa khoudu dza mivhala (kana zwiga) na u tevhedza maga 1-3!

Zwi fana na uri vha tambe mutambo, vha tea u guda milayo?

Vho zwi amba! Zwino pulane ya Mudzimu ya mutambo yavho khei.

*Ekisoda ^20:°3
Mulayo wa 1:
Mudzimu u nṱha ha zwoṱhe!

*Ekisoda ^20:°4-5
Mulayo wa 2:
Tshidzimu tshau ndi nnyi?

*Ekisoda ^20:°7
Mulayo wa 3:
Linda lulimi lwau!

*Ekisoda ^20:°8-10
Mulayo wa 4:
Awela nga ḓuvha ḽa vhu 7 – Iyo ndi ndaela!

*Ekisoda ^20:°12
Mulayo wa 5:
Hulisa vhabebi vhau!

*Ekisoda ^20:°13
Mulayo wa 6:
U songo vhulaha!

*Ekisoda ^20:°14
Mulayo wa 7:
Dzudza muvhili na muhumbulo wau zwo kuna!

*Ekisoda ^20:°15
Mulayo wa 8:
U tswa zwo khakhea!

*Ekisoda ^20:°16
Mulayo wa 9:
Amba ngoho!

*Ekisoda ^20:°17
Mulayo wa 10:
U songo vha na vivho!

Iyi ndi milayo minzhi vhukuma!

Zwino kha vha vhale manweledzo a Yesu a mulayo kha *Matiosi ^22:°37-40!

Hone tshivhi ndi mini?

Kha vha humbule tshivhi sa u sa tevhedza milayo ya mutambo kana u sa kona u kora! Kha vha sedze mulayo kha *1 Vhakorinta ^9:°24-27

Zwi amba uri tshivhi tshi amba u sa tamba mutambo u ya nga ha milayo?

Ndi vhona u nga zwo ralo. Kha vha sedze *Johanisi ^3:°16-17
Khristo o shulula malofha awe kha tshifhambano u itela u hangwelwa ha zwivhi zwashu. U vhambiwa hawe zwi ri konisa u thoma hafhu. Mudzimu vha phumula zwoṱhe!

Zwenezwo, musi ri tshi khakha a si uri “zwo fhela”?

Zwo tou ralo! Ndi zwine ra zwi vhidza vhuḓi na tshilidzi tsha Mudzimu. Kha vha ri ndi vha sumbedze nga hei nḓila:

Kha vha sedze vese idzi u itela u vhona zwine nda khou amba.

*Phisalema ^32:°1-5

*Matiosi ^18:°21-22

*2 Vhakorinta ^2:°7 Kha vha hangwele vhaṅwe.

Ndi tea u vhala Bivhili lungana?

Ndi zwiḽiwa zwa muya, ndi zwa khwiṋe u zwi ita nga hune vha nga kona. Arali vha khou ṱoda u aluwa vho khwaṱha kha lutendo lwavho, vha tea u shuma! Kha vha ite zwe Yesu a ita:

Nga matshelo Yesu a fhinduwa hu tshee vhusiku a yo rabela sogani.
*Markosi ^1:°35

Khumbelo: Hu songo vha na TV na luṱingothendeleki zwi vha thithisaho!

Khaidzo!
U vhala Bivhili zwi nga shandukisa vhutshilo havho!

Sa ipfi ḽa Mudzimu, ḽi vhea milayo ya kutshilele na u sumbedza masiandoitwa a u tevhedza na u sa tevhedza.

Zwenezwo arali nda ita zwo khakheaho ndi nga ḓivhaisa na vhaṅwe!

Ndi zwone! U fhira izwo, ḽi vha fha themendelo ya lufuno lwa Mudzimu lu sa fheli na khangwelo yawe.

Zwavhuḓi ndi uri, nga kha pulane ya Mudzimu ya mutambo roṱhe ri vhakundi!

Zwavhukuma!

Vha humbule!

Vha ṅwana wa Mudzimu - *Johanisi ^1:°12
Mudzimu o ṋekedza murwa wawe u itela vhone! - *Johanisi ^3:°16
Vha miraḓo ya muvhili wa Khristo - *1 Vhakorinta ^12:°27
Vho tsireledzea ngauri ahuna ane a nga vha fhandekanya na lufuno lwa Mudzimu - *Vharoma ^8:°35-39
Vha muṅwe muthu ngauri Mudzimu o vha nanga - *Johanisi ^15:°16

Ndi zwavhuḓi!

Yesu ndi tsumbo yavho kha u tevhedza pulane ya mutambo ya Mudzimu ya vhutshilo!

Vha humbule, khii ya u tshidziwa ndi *Johanisi ^3:°16.

Vha a ḓivha? A thi koni u lindela u thoma u vhala Bivhili uri ndi koneu tevhedza pulane ya mutambo ya Mudzimu kha vhutshilo hanga!

Thuso na ngeletshedzo i bvaho Bivhilini

Muvhili: 1 Vhakorinta 6:19-20; 15:35-57
Mutsiko: Vharoma 8:28-39
Zwisolo: Vhaefesa 4:29
Vhuludu: Phisalema 40:1-3
U shaya mikhwa: Vhaefesa 5:15-18
U funana: 1 Pitrosi 4:8
Mutsiko wa khonani: Mirero 1:8-19
U semana: Jakopo 3:8-9
Milingo: 2 Timoti 2:22
U ṱanziela: Mishumo 1:8
Nyofho: Phisalema 46
U sinyuwa: Vhaefesa 4:31

Published and distributed by the

bible society
of south africa

www.biblesociety.co.za

ISBN 978-0-7982-2003-3 (Epub)
ISBN 978-0-7982-2004-0 (Mobi)
ISBN 978-0-7982-2005-7 (PDF)